b'\n_START_ARTICLE_\nNils Jungell\n_START_PARAGRAPH_\nNils Reguel Jungell (16. lokakuuta 1895 Pietarsaari - 29. joulukuuta 1971) oli suomalainen j\xc3\xa4\xc3\xa4k\xc3\xa4rikapteeni. H\xc3\xa4nen vanhempansa olivat merikapteeni Niklas Edvard Jungell ja Johanna Adelaide Marklund. H\xc3\xa4net vihittiin avioliittoon vuonna 1920 Eva Margaretha Sundmanin kanssa, josta h\xc3\xa4n erosi vuonna 1931 ja avioitui toisen kerran vuonna 1932 Maria Koschin kanssa.\n_START_SECTION_\nOpinnot\n_START_PARAGRAPH_\nJungell k\xc3\xa4vi viisi luokkaa Pietarsaaren ruotsalaista yhteiskoulua.\n_START_SECTION_\nJ\xc3\xa4\xc3\xa4k\xc3\xa4rikausi\n_START_PARAGRAPH_\nJungell ty\xc3\xb6skenteli harjoittelijana tekstiilialalla Pietarsaaressa ennen liittymist\xc3\xa4\xc3\xa4n vapaaehtoisena Saksassa sotilaskoulutusta antavaan j\xc3\xa4\xc3\xa4k\xc3\xa4ripataljoona 27:n 1. komppaniaan 19. tammikuuta 1916. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella, josta h\xc3\xa4net siirrettiin 13. elokuuta 1917 alkaen pataljoonan t\xc3\xa4ydennysjoukkoon oltuaan sit\xc3\xa4 ennen sairauden takia hoidettavana useissa sotilassairaaloissa. H\xc3\xa4net laskettiin lopulta 21. elokuuta 1917 sotapalvelukseen kykenem\xc3\xa4tt\xc3\xb6m\xc3\xa4n\xc3\xa4 siviilit\xc3\xb6ihin, mutta joutui ep\xc3\xa4onnekseen j\xc3\xa4lleen sairaalaan, miss\xc3\xa4 joutuikin virumaan niin pitk\xc3\xa4\xc3\xa4n, ett\xc3\xa4 pataljoona kerittiin kotiuttamaan h\xc3\xa4nen sairaalassa olonsa aikana.'